b'\n_START_ARTICLE_\nUtunk\n_START_PARAGRAPH_\nUtunk (\xe2\x80\x9eDrumul nostru\xe2\x80\x9d) a fost un s\xc4\x83pt\xc4\x83m\xc3\xa2nal literar, artistic \xc8\x99i critic \xc3\xaen limba maghiar\xc4\x83 care a fost publicat la Cluj \xc3\xaen perioada 1946-1989._NEWLINE_\xc3\x8en paginile revistei au publicat scriitori maghiari cunoscu\xc8\x9bi precum G\xc3\xa1bor Ga\xc3\xa1l, Istv\xc3\xa1n Asztalos, Gy\xc3\xb6rgy Kov\xc3\xa1cs, J\xc3\xb3zsef M\xc3\xa9liusz, Istv\xc3\xa1n Nagy, Andr\xc3\xa1s S\xc3\xbct\xc5\x91, Ferenc Szeml\xc3\xa9r, J\xc3\xa1nos Sz\xc3\xa1sz \xc8\x99i Lajos Let\xc3\xa1y.\n_START_SECTION_\nIstoric\n_START_PARAGRAPH_\nZiarul a fost fondat la Cluj \xc3\xaen 1946, dup\xc4\x83 cel de-al Doilea R\xc4\x83zboi Mondial, de Asocia\xc8\x9bia Scriitorilor Maghiari din Rom\xc3\xa2nia, iar din 1949, dup\xc4\x83 desfiin\xc8\x9barea asocia\xc8\x9biei, a fost publicat de Uniunea Scriitorilor din Rom\xc3\xa2nia ca un ziar \xc3\xaen limba maghiar\xc4\x83. Primul redactor-\xc8\x99ef al publica\xc8\x9biei a fost G\xc3\xa1bor Ga\xc3\xa1l, c\xc4\x83ruia i-au succedat P\xc3\xa1l S\xc5\x91ni \xc8\x99i L\xc3\xa1szl\xc3\xb3 F\xc3\xb6ldes, iar din 1959 Lajos Let\xc3\xa1y. P\xc3\xa9ter Marosi a condus rubrica de critic\xc4\x83 literar\xc4\x83 a ziarului._NEWLINE_Utunk publica rapoarte s\xc4\x83pt\xc4\x83m\xc3\xa2nale despre evenimentele literare, culturale, teatrale \xc8\x99i artistice ale comunit\xc4\x83\xc8\x9bii maghiare din Transilvania. \xc3\x8en prima jum\xc4\x83tate a anilor 1950 articolele publicate \xc3\xaen ziar erau marcate de un schematism ce caracteriza via\xc8\x9ba cultural\xc4\x83 din \xc3\xaentreaga Europ\xc4\x83 de Est._NEWLINE_Situa\xc8\x9bia s-a schimbat la sf\xc3\xa2r\xc8\x99itul anilor 1950 \xc8\x99i \xc3\xaenceputul anilor 1960, iar L\xc3\xa1szl\xc3\xb3 F\xc3\xb6ldes a putut publica scrieri ale unor autori marginaliza\xc8\x9bi p\xc3\xa2n\xc4\x83 atunci \xc8\x99i o serie de articole despre literatur\xc4\x83 interbelic\xc4\x83 maghiar\xc4\x83 din Rom\xc3\xa2nia._NEWLINE_Genul preferat al Transilvaniei, reportajul, a beneficiat de un spa\xc8\x9biu extins \xc3\xaen paginile ziarului Utunk, contribuid la o mai bun\xc4\x83 cunoa\xc8\x99tere a regiunii. \xc3\x8en anii 1970 tinerii poe\xc8\x9bi \xc8\x99i prozatori au ob\xc8\x9binut un spa\xc8\x9biu mai mare. Ziarul a dob\xc3\xa2ndit un stil neo-avangardist \xc8\x99i a \xc3\xaencercat s\xc4\x83 apere cultura maghiar\xc4\x83 de aspira\xc8\x9biile opresive ale dictaturii de la Bucure\xc8\x99ti._NEWLINE_\xc3\x8entre anii 1968 \xc8\x99i 1989 au ap\xc4\x83rut 22 de almanahuri Utunk \xc3\xa9vk\xc3\xb6nyv cu o selec\xc8\x9bie atent\xc4\x83 a materialelor publicate. Revista s-a confruntat \xc3\xaen ultimul deceniu al regimul comunist (anii 1980) cu lipsa h\xc3\xa2rtiei \xc8\x99i lipsa frecvent\xc4\x83 de fonduri._NEWLINE_Ziarul Utunk \xc8\x99i-a \xc3\xaencetat apari\xc8\x9bia dup\xc4\x83 Revolu\xc8\x9bia din 1989, ap\xc4\x83r\xc3\xa2nd \xc3\xaen locul ei revista Helikon.\n_START_SECTION_\nKereszt\xc3\xbat\n_START_PARAGRAPH_\nKereszt\xc3\xbat a fost un supliment publicat de Utunk. Primul num\xc4\x83r a ap\xc4\x83rut \xc3\xaen decembrie 1977; revista a ap\xc4\x83rut ini\xc8\x9bial la intervale mari de timp, din 1980 de trei ori pe an \xc8\x99i din ianuarie 1983 a avut o frecven\xc8\x9b\xc4\x83 lunar\xc4\x83 \xc8\x99i un num\xc4\x83r total de 16 pagini. Con\xc8\x9binea cuvinte \xc3\xaencruci\xc8\x99ate, puzzle-uri \xc8\x99i diferite alte jocuri. Redactorii publica\xc8\x9biei au fost Edit L\xc5\x91rinczy \xc8\x99i Tibor R\xc3\xa1mai.'